## Uredba o osnivanju Agencije za strukovno obrazovanje

### NN 10/2005 (19.1.2005.), Uredba o osnivanju Agencije za strukovno obrazovanje

# VLADA REPUBLIKE HRVATSKE

155

Na temelju članka 12. stavka 2. Zakona o
ustanovama (»Narodne novine«, br. 76/93, 29/97 i 47/99), Vlada Republike Hrvat­ske
je na sjednici održanoj 13. siječnja 2005. godine donijela

## UREDBU

o osnivanju Agencije za
strukovno obrazovanje

Članak 1.

Ovom se Uredbom osniva Agencija za strukovno
obrazovanje (u daljnjem tekstu: Agencija), kao javna ustanova, te se uređuje
djelatnost, ustrojstvo, prava, obveze i izvori sredstava Agencije.

Članak 2.

(1) Djelatnost Agencije je planiranje,
razvijanje, organiziranje, praćenje i vrednovanje školskog i izvanškolskog
sustava na području strukovnog obrazovanja.

(2) U obavljanju djelatnosti iz stavka 1. ovog članka,
Agencija:

1. obavlja analitičke, razvojne i istraživačke
poslove

2. priprema prijedloge za standarde zanimanja

3. usklađuje prijedloge stručnih rješenja na
području profesionalnog i strukovnog obrazovanja

4. priprema analize poslovnih procesa (područja
rada) te područja struka

5. osigurava informacije (nezavisne) za tijela
državne uprave, Vladu Republike Hrvatske i Hrvatski sabor, te po potrebi izrađuje
relevantna izvješća po pojedinim temama u vezi sa strukovnim obrazovanjem

6. prati, surađuje i sudjeluje na provedbi
programa i projekata vezanih uz područje strukovnog obrazovanja

7. obavlja savjetodavnu djelatnost

8. provodi stručno osposobljavanje i usavršavanje
u području strukovnog obrazovanja

9. inovira, prati i
vrednuje provedbu strukovnog obrazovanja.

Članak 3.

(1) Osnivač Agencije je
Republika Hrvatska. Osnivačka prava i dužnosti u ime osnivača obavlja
Ministarstvo znanosti, obrazovanja i športa.

(2) Agencija ima
svojstvo pravne osobe i upisuje se u sudski registar.

(3) Sjedište Agencije
je u Zagrebu.

(4) Skraćeni naziv
Agencije je: ASO.

(5) Agencija može
osnivati podružnice, s time da se njihova djelatnost uređuje Statutom Agencije.

Članak 4.

(1) Unutarnji ustroj,
detaljna djelatnost Agencije, ovlasti i način odlučivanja tijela Agencije,
osnivanje i djelatnost podružnica Agencije, te druga pitanja od značenja za
obavljanje djelatnosti i poslovanje Agencije uređuju se Statutom Agencije.

(2) Statut Agencije
donosi Upravno vijeće Agencije, uz suglasnost osnivača, a na prijedlog
ravnatelja Agencije.

Članak 5.

(1) Agencija stječe
sredstva za obavljanje svoje djelatnosti iz državnog proračuna Republike
Hrvatske i iz vlastitih prihoda.

(2) Za osnivanje i početak
rada Agencije osigurana su sredstva u državnom proračunu.

Članak 6.

Tijela Agencije su
Upravno vijeće, Stručno vijeće i ravnatelj Agencije.

Članak 7.

(1) Agencijom upravlja
Upravno vijeće, koje čine predsjednik i šest članova.

(2) Članove Upravnog
vijeća imenuje Vlada Republike Hrvatske, na razdoblje od četiri godine, na
prijedlog ministra znanosti, obrazovanja i športa.

(3) Upravno vijeće
donosi godišnji Program rada Agencije, kojim se detaljno uređuju aktivnosti i
poslovi Agencije za kalendarsku godinu, nadzire izvršenje Programa, odlučuje o
financijskom planu, donosi završni račun Agencije, određuje vrstu usluga koje
Agencija pruža uz naknadu i utvrđuje visinu naknade za pružene usluge, te
obavlja i druge poslove u skladu sa Statutom Agencije.

(4) Način donošenja
odluka Upravnog vijeća i druga pitanja u vezi s radom Upravnog vijeća uređuju
se Statutom Agencije.

Članak 8.

 (1) Stručno vijeće raspravlja i odlučuje o
stručnim pitanjima rada Agencije, daje Upravnom vijeću i ravnatelju mišljenja i
prijedloge glede organizacije rada i uvjeta za razvitak djelatnosti, te drugih
poslova određenih zakonom, aktom o osnivanju i Statutom Agencije.

(2) Sastav, način donošenja
odluka Stručnog vijeća i druga pitanja u vezi s radom Stručnog vijeća uređuju
se Statutom Agencije.

Članak 9.

(1) Agenciju zastupa i predstavlja ravnatelj
Agencije.

(2) Ravnatelj
organizira i vodi rad i poslovanje Agencije, poduzima sve pravne radnje u ime i
za račun Agencije, zastupa Agenciju u svim postupcima pred sudovima, upravnim i
drugim državnim tijelima te pravnim osobama s javnim ovlastima, a u granicama
svojih ovlasti može dati punomoć drugoj osobi za zastupanje Agencije u pravnom
prometu.

(3) Ravnatelja Agencije
imenuje i razrješava Upravno vijeće Agencije na razdoblje od četiri godine, na
način i u postupku utvrđenom Statutom Agencije.

(4) Na prijedlog
ravnatelja Agencije, Upravno vijeće imenuje zamjenika ravnatelja, na način i u
postupku utvrđenom Statutom Agencije.

(5) Zamjenik ravnatelja
Agencije zamjenjuje ravnatelja u slučaju njegove odsutnosti ili spriječenosti i
obavlja druge poslove određene Statutom Agencije.

Članak 10.

Vlada Republike
Hrvatske će, na prijedlog ministra znanosti, obrazovanja i športa, imenovati
privremenog ravnatelja Agencije u roku od 30 dana od dana stupanja na snagu ove
Uredbe, koji će obaviti poslove u vezi s upisom Agencije u sudski registar i
organizirati početak rada Agencije. Mandat privremenog ravnatelja Agencije
traje do imenovanja ravnatelja Agencije, a ne dulje od šest mjeseci.

Članak 11.

(1) Agencija će
koristiti svoja sredstva, uključivo i dobit ostvarenu svojim poslovanjem,
isključivo za obavljanje i razvoj djelatnosti Agencije, sukladno ovoj Uredbi i
Statutu Agencije.

(2) Agencija za obveze
prema trećima odgovara cijelom svojom imovinom. Osnivač solidarno i neograničeno
odgovara za obveze Agencije.

(3) Gubici Agencije
pokrivaju se iz sredstava Agencije.

Članak 12.

Agencija ne može bez
suglasnosti Ministarstva znanosti, obrazovanja i športa steći, opteretiti ili
otuđiti nekretninu i drugu imovinu ili sklapati pravne poslove čija je
vrijednost veća od vrijednosti utvrđene Statutom Agencije.

Članak 13.

Nadzor nad zakonitošću
rada Agencije obavlja Ministarstvo znanosti, obrazovanja i športa.

Članak 14.

Ova Uredba stupa na
snagu osmoga dana od dana objave u »Narodnim novinama«.

Klasa: 602-03/04-01/03
Urbroj: 5030108-05-1
Zagreb, 13. siječnja 2005.

Predsjednik
**dr. sc.** **Ivo Sanader, v. r.**

Uredba, NN 10/2005-155